b'\n_START_ARTICLE_\nJelenje\n_START_SECTION_\nZemljopis\n_START_PARAGRAPH_\nOp\xc4\x87ina Jelenje nalazi se na sjeverozapadnome dijelu hrvatskoga Primorja, od Rijeke je udaljena 15, od Opatije 20 km. Prostire se na 142 \xc4\x8detvorna km kra\xc5\xa1koga terena, na prosje\xc4\x8dnoj nadmorskoj visini od 300 m. Klima je mediteransko-kontinentalna. Svaki dan u godini ima prosje\xc4\x8dno 7 sun\xc4\x8danih sati. Prosje\xc4\x8dna godi\xc5\xa1nja temperatura zraka iznosi 12*C, a godi\xc5\xa1nji prosjek oborina je 1700 mm. Glavni vjetrovi su bura i jugo. _NEWLINE_U op\xc4\x87ini Jelenje \xc5\xbeivi vi\xc5\xa1e od 5300 stanovnika, ima 17 naselja, a najve\xc4\x87e su Dra\xc5\xbeice u kojima je i op\xc4\x87insko sjedi\xc5\xa1te. Govor autohtonoga stanovni\xc5\xa1tva je grobni\xc4\x8dka \xc4\x8dakav\xc5\xa1tina koja je  2011. godine progla\xc5\xa1ena za\xc5\xa1ti\xc4\x87enim nematerijalnim kulturnim dobrom Republike Hrvatske.\n_START_SECTION_\nRje\xc4\x8dina\n_START_PARAGRAPH_\nBiser grobni\xc4\x8dkoga kraja. Tipi\xc4\x8dna kr\xc5\xa1ka rijeka dubokih kanjona i brojnih brzaca. Izvire podno brda Ki\xc4\x8delj, duga\xc4\x8dka je 18 km, \xc5\xa1iroka do 16 metara. U Jadransko se more ulijeva u Rijeci koju od 1915. godine opskrbljuje pitkom vodom. Od 1985. godine kanjon Rje\xc4\x8dine progla\xc5\xa1en je za\xc5\xa1ti\xc4\x87enim objektom prirode.\n_START_SECTION_\nGrobni\xc4\x8dke Alpe\n_START_PARAGRAPH_\nUz rubove grobni\xc4\x8dkoga polja uzdi\xc5\xbee se tridesetak planinskih vrhova. To su Grobni\xc4\x8dke Alpe. Izdvajamo Hahli\xc4\x87 s kojega se, na 1100 metara nadmorske visine, pru\xc5\xbea predivan pogled na Kvarner. Hahli\xc4\x87 ima planinarski dom, najstariji u Hrvatskome primorju,  koji je, nakon temeljite obnove, Hrvatski planinarski savez 2010. godine proglasio najboljim u Hrvatskoj.\n_START_SECTION_\nGrobni\xc4\x8dke mlikarice\n_START_PARAGRAPH_\nU pro\xc5\xa1lome je stolje\xc4\x87u Grobni\xc5\xa1\xc4\x87ina bila poznata po mlikaricama \xe2\x80\x93 \xc5\xbeenama koje su, da bi pomogle prehraniti svoje mnogobrojne obitelji, uz sve ostale te\xc5\xa1ke poslove, jo\xc5\xa1 i prodavale mlijeko u Rijeci. Nosile su ga svakodnevno, ljeti i zimi, pje\xc5\xa1ice, u ruksaku, 15 do 20 litara svaka od njih. Bilo je mlikarica koje su mlijeko nosile \xc4\x8dak 60 godina. To zna\xc4\x8di da je svaka od njih 10 puta pje\xc5\xa1ice obi\xc5\xa1la Zemlju oko polutnika i na le\xc4\x91ima iznijela vi\xc5\xa1e od 400 tisu\xc4\x87a litara mlijeka! Njima u spomen sredi\xc5\xa1nji op\xc4\x87inski trg nosi ime Trg mlikarice, a svake se godine odr\xc5\xbeava se i manifestacija Feral ki je pustil sinjal, posve\xc4\x87ena tim po\xc5\xbertvovnim \xc5\xbeenama.\n_START_SECTION_\nGa\xc5\xa1parov mlin i kova\xc4\x8dija\n_START_PARAGRAPH_\nNi grobni\xc4\x8dkim ocima nekada nije bilo lako, premda se spretne i \xc5\xbeuljevite te\xc5\xbea\xc4\x8dke ruke nisu bojale posla. Iako su stari zanati mahom nestali, neki su ipak sa\xc4\x8duvani, uglavnom kao turisti\xc4\x8dka atrakcija. Tako u Martinovom Selu i danas radi Ga\xc5\xa1parov mlin, jedini preostali u cijeloj Primorsko-goranskoj \xc5\xbeupaniji.Izgra\xc4\x91en je prije 350 godina, ali jo\xc5\xa1 odolijeva \xe2\x80\x9ezubu vremena\xe2\x80\x9c pa mu je 2005. i 2006. godine \xc5\xbeupanijska Turisti\xc4\x8dka zajednica dodijelila nagrade za o\xc4\x8duvanje spomeni\xc4\x8dke ba\xc5\xa1tine.\n_START_SECTION_\nKova\xc4\x8dija\n_START_PARAGRAPH_\nU Dra\xc5\xbeicama pak vi\xc5\xa1e od 70 godina postoji kova\xc4\x8dija. U njoj je sa\xc4\x8duvana autohtonost prostora i alata pa uz prakti\xc4\x8dnu, kova\xc4\x8dija danas ima i iznimnu kulturno-povijesnu i turisti\xc4\x8dku vrijednost.\n_START_SECTION_\nZavi\xc4\x8dajni muzej\n_START_PARAGRAPH_\nZavi\xc4\x8dajni muzej jedini je muzej u op\xc4\x87ini Jelenje, a otvoren je 2007. godine u Martinovom Selu. Ima vi\xc5\xa1e od 500 izlo\xc5\xbeaka koji ponosno svjedo\xc4\x8de o bogatoj grobni\xc4\x8dkoj povijesti. U muzeju su ure\xc4\x91ene starinska spava\xc4\x87a soba i kuhinja, kakve su na Grobni\xc5\xa1\xc4\x87ini bile u 18. stolje\xc4\x87u, dok se u izlo\xc5\xbebenoj sobi nalaze brojni stari uporabni predmeti, alati, narodne no\xc5\xa1nje\xe2\x80\xa6Etnografski se muzej kontinuirano oboga\xc4\x87uje novim izlo\xc5\xa1cima.\n_START_SECTION_\nCrkva sv. Mihovila u Jelenju\n_START_PARAGRAPH_\n\xc5\xbdupna crkva sv. Mihovila najstariji je i najve\xc4\x87i objekt povijesno \xe2\x80\x93 kulturnog zna\xc4\x8denja u Op\xc4\x87ini Jelenje. Sama \xc5\xbdupa Jelenje nastala je od kaptolske \xc5\xbeupe Grad Grobnik 1790. godine, a do tada se bogoslu\xc5\xbeje obavljalo u manjoj kapeli sv. Mihovila, na mjestu dana\xc5\xa1nje crkve na vrhu brijega zvanog Gorica, oko koje je bilo i mjesno groblje. 1733. godine prvi puta se spominje kao filijala \xc5\xbeupe sv. Filipa i Jakova Grada Grobnika, a prvi i najstariji spomenik kapele potje\xc4\x8de iz 1604. godine. Iz te godine sa\xc4\x8duvano je najmanje zvono koje se nalazilo na kapeli obnovljenoj vjerojatno nakon provale Turaka 1601. godine. Zvono je saliveno u Ljubljani na \xc4\x8dast sv. Mihovilu, stajalo je i u kapeli sv. Roka na groblju a 2004. godne pri obnovi zvonika vra\xc4\x87eno je na mjesto gdje je vjerojatno bilo u po\xc4\x8detku._NEWLINE_Izgradnjom \xc5\xbeupne crkve, groblje je moralo biti preseljeno, a novo je izgra\xc4\x91eno 1803. godine u Jelenju, te se koristi danas. Groblje je pro\xc5\xa1irio \xc5\xbeupnik Lusser i izgradio kapelicu sv. Roka ispod koje je i sve\xc4\x87eni\xc4\x8dka grobnica. Crkva je i tada bila premala za 1.500 ljudi, koliko je imala novoosnovana \xc5\xbeupa Jelenje, te je 1812. po\xc4\x8dela gradnja nove, ve\xc4\x87 tre\xc4\x87e crkve na istoj lokaciji. Tada su izgra\xc4\x91ene pokrajnje la\xc4\x91e, a crkva je dovr\xc5\xa1ena 1821. godine. Jo\xc5\xa1 je 1870. pro\xc5\xa1iren glavni oltar, ina\xc4\x8de rad kipara Jakova Contieria. Blagdan sv. Mihovila, za\xc5\xa1titnika \xc5\xbeupe, ujedno se slavi i kao Dan Op\xc4\x87ine Jelenje, 29. rujna._NEWLINE_Pokrajnji oltar u crkvi posve\xc4\x87eni u sv. Stjepanu (1838.) i sv. Marinu i Majci Bo\xc5\xbejoj (1756.). Propovjedaonica u crkvi rad je rije\xc4\x8dkog kapucina Serafina, a orgulje su rad zagreba\xc4\x8dkog majstora Heferera iz 1895. godine. 1929. Crkvu je oslikao Antun Talatim, rije\xc4\x8dki soboslikar. Proteklih nekoliko godina ure\xc4\x91eni su zvonik i pro\xc4\x8delje, obnovljen krov te provedena temeljita sanacija. Kod obnove su prona\xc4\x91eni i ostaci ranije crkve, te otkrivena dva prozor\xc4\x8di\xc4\x87a na pro\xc4\x8delju, po kojima se mo\xc5\xbee utvrditi da je crkva izvorno sagra\xc4\x91ena u 16. stolje\xc4\x87u._NEWLINE_Na podru\xc4\x8dju Grobni\xc5\xa1\xc4\x87ine prona\xc4\x91ena su i svjedo\xc4\x8danstva o nastanjenosti jo\xc5\xa1 u predhistorisko i rimsko doba, artefakti s glagoljskim pismom, a podru\xc4\x8djem Op\xc4\x87ine Jelenje prolazi i drevni grani\xc4\x8dni zid \xe2\x80\x93 tzv. limes, koji je djelio Isto\xc4\x8dno i Zapadno Rimsko Carstvo. U spomenike graditeljske ba\xc5\xa1tine ubraja se i zgrada zdravstvene ustanove u Lopa\xc4\x8di, koju su prvotno, 1639. podigli Isusovci, a na ve\xc4\x87ini raskri\xc5\xbeja jo\xc5\xa1 stoje kapelice koje su posljednjih godina obnovljene.\n_START_SECTION_\nSpomenik Podhumskim \xc5\xbertvama\n_START_PARAGRAPH_\nTijekom Prvog svjetskog rata Grobni\xc5\xa1\xc4\x87ina je pod talijanskom okupacijom, potom postaje dio Kraljevine Jugoslavije. Drugi je svjetski rat i Grobni\xc5\xa1\xc4\x87ini donio mnogo stradanja pod talijanskom okupacijom \xe2\x80\x93 1942. godine dogodio se jedan od najve\xc4\x87ih ratnih zlo\xc4\x8dina na \xc5\xa1irem podru\xc4\x8dju. \xc5\xbdrtvom su bili naselje Podhum, tada najve\xc4\x87e grobni\xc4\x8dko selo, i neka okolna naselja \xe2\x80\x93 strijeljano je stotinjak mu\xc5\xa1karaca, 889 osoba internirano je, spaljeno je 320 ku\xc4\x87a. U Podhumu je u spomen na 12. srpnja 1942. godine podignut veleban spomenik koji dominira krajem. Podru\xc4\x8dje dana\xc5\xa1nje Op\xc4\x87ine Jelenje u novijoj je povijesti bilo vezano uz susjednu Rijeku, kao centar \xc4\x8ditavoga podru\xc4\x8dja, a od osamostaljenja Hrvatske i promjena u teritorjalnom ustroju, na podru\xc4\x8dju Grobni\xc5\xa1\xc4\x87ine osnovane su dvije op\xc4\x87ine \xe2\x80\x93 Jelenje i \xc4\x8cavle.\n_START_SECTION_\nBiciklisti\xc4\x8dke staze i \xc5\xa1etnice\n_START_PARAGRAPH_\nVe\xc4\x87i dio teritorija op\xc4\x87ine Jelenje  je netaknuti prirodni krajolik pa je to podru\xc4\x8dje omiljeno odredi\xc5\xa1te svih ljubitelja prirode, planinara, lovaca, ribi\xc4\x8da, rekreativaca, sporta\xc5\xa1a. Kako bi upoznali mnogobrojne \xc4\x8dari prirode, u Op\xc4\x87ini je ure\xc4\x91eno 50-ak kilometara biciklisti\xc4\x8dkih staza. Tu su i \xc5\xa1etnice, a najpoznatija je ona od izvora Rje\xc4\x8dine do grada Rijeke, duga\xc4\x8dka ne\xc5\xa1to manje od 20 kilometara.\n_START_SECTION_\nRekreativno i terapijsko jahanje\n_START_PARAGRAPH_\nRekreativno, terapijsko i sportsko jahanje organizirano je na \xc4\x8dak dvije lokacije: u Konji\xc4\x8dkome klubu Vodi\xc4\x8dajna u Luke\xc5\xbeima te u Konji\xc4\x8dkom centru Lin\xc4\x8detovo u Lopa\xc4\x8di.\n_START_SECTION_\nKuglana u Dra\xc5\xbeicama\n_START_PARAGRAPH_\nKuglana se nalazi u samom centru Dra\xc5\xbeica (Trg Mlikarice), na katu iznad poslovnih prostora. Sadr\xc5\xbei \xc4\x8detiri kugla\xc4\x8dke staze. Na galeriji se nalaze tribine sa 64 sjede\xc4\x87ih mjesta za gledatelje.\n_START_SECTION_\nAutomodrom Grobnik\n_START_PARAGRAPH_\nOd 1978. godine na Grobni\xc4\x8dkom polju, postoji trka\xc4\x87a staza \xe2\x80\x93 Automotodrom Grobnik. Od o\xc5\xbeujka do prosinca ovdje se organiziraju europske i svjetske utrke motocikala, motocikala s prikolicom i sportskih automobila. Tu dolaze i mnogobrojni profesionalni timovi iz Hrvatske i cijele Europe na testiranja i treninge. Za vrijeme open daysa stazu mogu upoznati i amateri. U neposrednoj blizini piste nalazi se spotski aerodrom na kojem se organiziraju aeromitinzi te \xc5\xa1kole letenja, padobranstva i paraglidinga. Turisti ovdje mogu u\xc5\xbeivati i u panoramskom letu koji organizira Jedrili\xc4\x8darski klub \xe2\x80\x9eKrila Kvarnera\xe2\x80\x9c.\n_START_SECTION_\nGastronomija\n_START_PARAGRAPH_\nNekada se na Grobni\xc5\xa1\xc4\x87ini nije \xc5\xbeivjelo lako. \xc5\xa0tedjelo se gdje god se moglo, pa tako i na hrani. Ipak, jelo se zdravo i uglavnom doma\xc4\x87e. Mnoga tradicionalna jela sa\xc4\x8duvana su do danas.Za ovu prigodu izdvajamo jedno: iznikli iz te \xc5\xa1tedljive tradicije, na vrhu autohtonog jelovnika danas su grobni\xc4\x8dki sir i palenta kompirica, sada kao poslastica i vrhunski gastro u\xc5\xbeitak._NEWLINE_\xc5\xa0tovi\xc5\xa1e, u \xc4\x8dast tom najpoznatijem grobni\xc4\x8dkom jelu pokrenut je i Festival palente i sira, atraktivna manifestacija na kojoj se kuha palenta od 500 kg i okupi nekoliko tisu\xc4\x87a ljubitelja te slasne delicije._NEWLINE_Restorani: Ugostiteljski obrt Rje\xc4\x8dina (Dra\xc5\xbeice, Dom kulture)i Bistro picerija Enigma (Dra\xc5\xbeice, Trg mlikarice)\n_START_SECTION_\nMargareta Krsti\xc4\x87\n_START_PARAGRAPH_\nNajpoznatija umjetnica s podru\xc4\x8dja op\xc4\x87ine Jelenje je Margareta Krsti\xc4\x87 iz Podkilavca, slikarica i kerami\xc4\x8darka. Me\xc4\x91unarodni je ugled stekla svojim kerami\xc4\x8dkim figuricama koje stvara u tri tematska ciklusa: Kako su \xc5\xbeivjeli i obla\xc4\x8dili se na\xc5\xa1i stari, Jaslice te Marijanski ciklus. Uz Hrvatsku, izlagala je i u Italiji, Poljskoj, Srbiji, Sloveniji, New Yorku\xe2\x80\xa6 Na Trgu mlikarice, u prostoru do Privredne banke Zagreb, nalazi se njezin stalni izlo\xc5\xbebeni postav. Dobitnica je godi\xc5\xa1nje nagrade Op\xc4\x87ine Jelenje za 2010. godinu, 2012. osvojila je nagradu za najboljeg stranog izlaga\xc4\x8da na izlo\xc5\xbebi 100 jaslica u Rimu, a vlasnica je i mnogih drugih me\xc4\x91unarodnih priznanja.\n_START_SECTION_\nTuristi\xc4\x8dki kapaciteti\n_START_PARAGRAPH_\nNa podru\xc4\x8dju op\xc4\x87ine Jelenje 13 je registriranih privatnih iznajmljiva\xc4\x8da, od kojih dvoje imaju i oznaku kvalitete Kvarner family \xc5\xa1to podrazumijeva minimalno tri zvjezdice za prostor koji se iznajmljuje, ure\xc4\x91en okoli\xc5\xa1, standardizirano opremanje interijera, osigurana parkirna mjesta i druge pogodnosti za goste.\n_START_SECTION_\nMihoja\n_START_PARAGRAPH_\nProslava 29. rujna, Dana Op\xc4\x87ine i Sv. Mihovila, za\xc5\xa1titnika \xc5\xbeupe Jelenje. Tijekom cijeloga mjeseca organiziraju se mnoga kulturna, zabavna i sportska doga\xc4\x91anja, a dodjeljuju se i op\xc4\x87inske godi\xc5\xa1nje nagrade. Mihoja se obilje\xc5\xbeava i sve\xc4\x8danim misnim slavljem u \xc5\xbeupnoj crkvi u Jelenju, ina\xc4\x8de za\xc5\xa1ti\xc4\x87enom spomeniku kulture.\n_START_SECTION_\nFestival palente i sira\n_START_PARAGRAPH_\nTuristi\xc4\x8dke zajednice op\xc4\x87ina Jelenje i \xc4\x8cavle pokrenule su 2007. godine manifestaciju FESTIVAL PALENTE I SIRA, koja iz godine u godinu privla\xc4\x8di sve ve\xc4\x87i broj ljudi na Grobnik. Oduvijek su Grobni\xc4\x8dani znali u\xc5\xbeivali u palenti i siru, nekad zbog siroma\xc5\xa1tva (jer je to bilo jedino \xc5\xa1to su imali), danas iz \xc4\x8distoga gu\xc5\xa1ta. Sredi\xc5\xa1nji i najatraktivniji doga\xc4\x91aj Festivala je kuhanje palente od 500 kilograma u pinjati od 700 litara koju s palentarima veli\xc4\x8dine vesla mije\xc5\xa1aju vrijedni kuhari. Gotova palenta istrese se na drveni tanjur (taruj) promjera 3 metra. Za manipulaciju pinjatom koristi se \xc4\x8dak i posebno napravljena dizalica! Istodobno, u neposrednoj se blizini pokazuje replika \xc4\x8dobanskoga konaka s ovcama i proizvodnja sira u prirodi, mlikarice tepu \xc5\xa1korup, rade putar, tope maslo, a svi posjetitelji mogu u\xc5\xbeivati i u vo\xc5\xbenji ko\xc4\x8dijom, sve to kako bi se o\xc4\x8duvala i posjetiteljima pribli\xc5\xbeila bogata tradicija grobni\xc4\x8dkoga kraja.\n_START_SECTION_\nGrobni\xc5\xa1\xc4\x87ina zvoni\n_START_PARAGRAPH_\nNekada je Grobni\xc5\xa1\xc4\x87ina bila sto\xc4\x8darski kraj. Kako bi za\xc5\xa1titili svoja stada ovaca i goveda od napada divljih zvijeri, imu\xc4\x87niji su vlasnici stada unajmljivali posebne nadni\xc4\x8dare. Ogrnuti ov\xc4\x8djom ko\xc5\xbeom i s \xe2\x80\x9ekrabujun\xe2\x80\x9c na glavi (kosti glave bika ili brava),  oni su obilazili stada, a buka zvona (dondola) koja su nosili oko pasa pla\xc5\xa1ila je nasrtljive zvijeri. Legenda ka\xc5\xbee da su zvonjavom (dondolanjem) tako\xc4\x91er tjerali zimu i najavljivali prolje\xc4\x87e. Obi\xc4\x8daj je ostao, prilagodio se trenutku pa danas Grobni\xc4\x8dki dondola\xc5\xa1i dondolaju tijekom mesopusta, pozivaju\xc4\x87i na zabavu i veselje. Organiziraju mnoge zanimljive manifestacije, a najpoznatija je me\xc4\x91unarodna smotra zvon\xc4\x8dara Grobni\xc5\xa1\xc4\x87ina zvoni koja svake godine okupi nekoliko stotina zvon\xc4\x8dara iz mnogih europskih zemalja.\n_START_SECTION_\nZatancajmo po doma\xc4\x87i\n_START_PARAGRAPH_\nSvake godine u Dra\xc5\xbeicama se odr\xc5\xbeava me\xc4\x91unarodna smotra folklora Zatancajmo po doma\xc4\x87i. Rije\xc4\x8d je o jednom od najprepoznatljivijih kulturnih doga\xc4\x91aja u op\xc4\x87ini Jelenje na kojem se svake godine okupi gotovo 500 folklora\xc5\xa1a iz mnogih europskih zemalja. Svrha je manifestacije njegovanje kulturne ba\xc5\xa1tine, tradicije te narodnih plesova i pjesama._NEWLINE_Organizator smotre je Kulturno-umjetni\xc4\x8dko dru\xc5\xa1tvo Zvir, dru\xc5\xa1tvo zavidne me\xc4\x91unarodne reputacije, veliki promicatelj i njegovatelj kulturnoga naslije\xc4\x91a grobni\xc4\x8dkoga kraja te nositelj gotovo svih kulturnih doga\xc4\x91anja u op\xc4\x87ini Jelenje.\n_START_SECTION_\nZvuki armonike\n_START_PARAGRAPH_\nZvuki armonike odr\xc5\xbeavaju se svake godine, posve\xc4\x87eni su uspomeni na vrsnoga grobni\xc4\x8dkoga harmonika\xc5\xa1a i skladatelja Igora Vali\xc4\x87a. Cjelove\xc4\x8dernji koncert iz godine u godinu privla\xc4\x8di sve ve\xc4\x87i broj harmonika\xc5\xa1a i drugih glazbenika, ponajprije iz Hrvatske i Slovenije, ali i drugih europskih zemalja.\n_START_SECTION_\nBalinjerada va Jelenju\n_START_PARAGRAPH_\nZanimljiva karnevalska manifestacija na kojoj se natjecatelji utrkuju s vozilima na kugli\xc4\x8dnim le\xc5\xbeajima (balinjerama). Njihova su alegorijska kola naj\xc4\x8de\xc5\xa1\xc4\x87e ma\xc5\xa1tovita parodija na aktualni dru\xc5\xa1tveni trenutak.\n_START_SECTION_\nGrobni\xc4\x8dki ti\xc4\x87i kantaju\n_START_PARAGRAPH_\nDje\xc4\x8dji festival koji popularizira hrvatske tradicijske pjesme i druge napjeve iz bogate nacionalne glazbene ba\xc5\xa1tine. Svrha mu je i promovirati mlade grobni\xc4\x8dke pjeva\xc4\x8dke talente.\n_START_SECTION_\nFeral ki j pu\xc5\xa1\xc4\x87al sinjal\n_START_PARAGRAPH_\nCjelodnevni program posve\xc4\x87en grobni\xc4\x8dkim, ali i svim drugim mlikaricama iz okru\xc5\xbeenja koje su ne tako davno pje\xc5\xa1ice nosile mlijeko u Rijeku kako bi pomogle prehraniti obitelj. Povodom toga organizira se sajam i kulturno-zabavni program na Trgu mlikarice, Dra\xc5\xbeice.\n_START_SECTION_\nMartinja\n_START_PARAGRAPH_\nProslava Sv. Martina, za\xc5\xa1titnika vinara i vinogradara. U sklopu Martinje u Dra\xc5\xbeicama se organizira degustacija vina lokalnih vinara te prigodne izlo\xc5\xbebe mladih grobni\xc4\x8dkih umjetnika, a sve je oplemenjeno i nekom humanitarnom akcijom.\n_START_SECTION_\nBo\xc5\xbei\xc4\x87 u Jelenju\n_START_PARAGRAPH_\nBo\xc5\xbei\xc4\x87no-novogodi\xc5\xa1nji program zapo\xc4\x8dinje Badnjakom na Trgu, manifestacijom kojom se najavljuje bo\xc5\xbei\xc4\x87no svetkovanje, dijeli se kuhano vino i kro\xc5\xa1tule, ple\xc5\xa1e i pjeva. Tu su i bo\xc5\xbei\xc4\x87ni koncerti KUD-a Zvir te drugi progodni programi.\n_START_SECTION_\nPromid\xc5\xbebeni film: Op\xc4\x87ina Jelenje \xe2\x80\x93 ugodno iznena\xc4\x91enje\n_START_PARAGRAPH_\nPromid\xc5\xbebeni film \xc2\xbbOp\xc4\x87ina Jelenje \xe2\x80\x93 ugodno iznena\xc4\x91enje\xc2\xab, prvi audovizualni marketin\xc5\xa1ki materijal \xc5\xa1to cjelovito, na jednom mjestu predstavlja turisti\xc4\x8dke adute jelenjskog kraja, dobio je me\xc4\x91unarodno priznanje za kvalitetu na 10. me\xc4\x91unarodnom festivalu turisti\xc4\x8dkog filma odr\xc5\xbeanom u Splitu. Film \xc2\xbbOp\xc4\x87ina Jelenje \xe2\x80\x93 ugodno iznena\xc4\x91enje\xc2\xab\xc2\xa0objavljen je na hrvatskom i tri strana jezika \xe2\x80\x93 njema\xc4\x8dkom, engleskom i talijanskom._NEWLINE_Redateljica i scenaristica je Vanda Radeti\xc4\x87-Tomi\xc4\x87, a u izradi filma pomogla desetero\xc4\x8dlana ekipa.'